**ТОЛЬКІ УПЕРАД**

*Наш год, наш возраст самый тот,*

*Что службу главную несет.*

*А. Твардовский.*

**1**

Я прыехаў дамоў да зялёных дуброў,

У той край, дзе не быў васемнаццаць гадоў,

Дзе радзіўся, дзе рос, да знаёмых мясцін,

Да забытых сцяжын, палявых каляін.

Я прыехаў адзін...

Я шукаў, не знайшоў

Сваіх даўніх таварышаў, блізкіх сяброў.

Дзе яны? Той, – даведаўся я, – генерал,

Дзесь далёка...

Другі выплаўляе метал

На Урале, a трэці – лятае, герой,

Ён заняты ўвесь час на зямлі, над зямлёй,

З неба родным мясцінам махае рукой.

Рэдка дома, – пачуў я, – бываюць яны.

Ну, а шмат хто зусім не вярнуўся з вайны.

Я не ведаў спакою і дзень i другі,

Абышоў усе сцежкі, гai i лугі,

Ды нідзе не пабачыў сяброў дарагіх.

А на трэці дзень стала мне сумна без ix.

Без сяброў дарагіх – i дубровам не рад.

Прызнаюся, хацеў я вярнуцца назад.

I вярнуўся-б, калі не даведаўся ў час,

Што на Бесядзі, сем кіламетраў ад нас,

Электрычную станцыю ставіць калгас.

Электрычная станцыя – не навіна,

Сёння шмат ix па рэках стаіць, не адна,

Але ўсё-ткі, калі свае сцены яна

Уздымае ў знаёмым з маленства трысці,

Міма станцыі гэткай – ці зможаш прайсці?

Пазбірала яна каля светлай вады

Навакольных студэнтаў – народ малады.

Хоць канікулаў час, але ім не да ix –

Прага ў ix баявая да спраў баявых,

Сіла ў ix... закасалі вышэй рукавы,

Выйшлі разам з калгаснікамі ў паплавы.

Тут хлапцы i дзяўчаты з самое Масквы,

З мінскіх педінстытутаў, з вучылішч Баку,

Выйшлі ўсе будаваць, працаваць на раку.

Ну, а я? Хіба мог заставацца ў баку?

Я таксама студэнт, што з таго, што былы

І што тэрмін майго адпачынку малы?

Калi быў я такім, як яны, юнаком,

Я не марыў хіба будаваць гэты дом?

Веру я i цяпер, веру так, як яны,

У святло Ільіча, што з вясны да вясны

Азарае ўжо сонечна край мой лясны.

Цэлы год працавалі тут сотні людзей,

Забіваючы палі сасновыя ў глей.

Гэтым летам штодня тут з зары да зары

Майстравалі плаціну і дом цесляры.

Стала блізкай мне, роднай студэнтаў сям'я.

З маладымі сябрамі сваімі штодня

Працаваў я, a ўвечары, так, як яны,

Я на гукі баяна спяшаў да сасны.

Там стаяў, прысланіўшыся ціха да дрэў,

Усю ноч і на хуткія пары глядзеў

Ды на месяц, што ix асвятляў з вышыні,

Абуджаючы ў сэрцы юнацкія дні...

Не сціхаў лета цэлае гоман i смех.

Гэтак я не заўважыў, як месяц прабег.

Час раз'ездаў настаў...

Што ні вечар даўжэй

Развітальныя вальсы, штовечар цішэй

Развітальныя шэпты засмучаных пар.

У жытное прайдзіся, у луг, альбо ў яр –

Ад вачэй закаханых хаваюць кусты.

Ты ідзеш... Цішыня... I не ведаеш ты:

Шэпчуць вусны таемна вакол ці лісты?

Сэрцам чуеш, аб чым размаўляюць яны:

Там прызнанні у каханні да самай труны,

Там гавораць аб будучым шчасці сваім,

Аб сумесным жыцці, аб жыцці маладым.

Час i мне ад'язджаць... І што вечар цяжэй

Мне на сэрцы, што вечар даўжэй i даўжэй

Я над рэчкай сяджу і не зводжу вачэй

З тога бору... Гляджу на гушчар за ракой,

За якім дом дзяўчыны, дзяўчыны адной...

Цэлы месяц адтуль, цэлы месяц адтуль

Чуў я з гэтага берагу кукаванне зязюль.

А цяпер яны сціхлі, стаміліся зваць.

Сціхла рэха ў бары, але ў сэрцы чуваць.

Але ў сэрцы чуваць, кліча, кліча без слоў

У дарогу...

I вось, у адзін з вечароў

Я не вытрымаў: Бесядзь уброд перайшоў.

**2**

Як на бераг выходзіў, мне ногі абпёк

Успамінам гарачым халодны пясок.

Ногі босыя, хоць i ідуць наўздагад,

Але цвёрда, як год восемнаццаць назад,

Цвёрда крочаць праз луг i праз лес да прысад,

Да стагодніх прысад, да высокіх бяроз...–

I Канікула-зорка мне свеціць з нябёс.

Свеціць зорка, між іншых яскрава відна...

Кожны год, як змяняецца летам вясна,

Над зямлёй загараецца ярка яна.

Як студэнты дамоў з інстытутаў сваіх

На канікулы едуць па сцежках лясных,

Яна ў час той з нябёс асвятляе ім пуць, –

I за гэта Канікулай зорку завуць.

Гэта зорка не раз у лясной старане,

Калі быў я студэнтам, свяціла i мне.

I не раз гэта зорка у родных лясах

Мне да дома дзяўчыны паказвала шлях.

Вось i зараз іду між кустоў, між палян,

Чутна рэха ў бары – то іграе баян.

Вальс іграе баян на гары за ракой,

Весяляцца студэнты пад зоркай сваёй.

Што-ж, спявайце, сябры,

На высокай гары,

Каб чуваць былі песні

Далёка ў бары,

Вы спявайце, гуляйце

Да самай зары,

У жыцці весялейшай

Не будзе пары.

Да шчакі прытуляйцеся

Шчыльна шчакой,

Да рукі дакранайцеся

Ціха рукой,

Гаварыце ўсю праўду

Каханай сваёй,

Не бывае другой

Маладосці такой.

Там за лесам, за цёмным – Алесі сяло...

\*

Мне было васемнаццаць, ёй – дваццаць было.

Лета хутка імчалася, быццам у сне.

Я гасціў у яе, а яна – у мяне.

Лёгка чулася нам, – ці мы ў лузе граблі,

Ці калгасныя з ёй вартавалі палі,

Ці глядзелі, як белыя хмаркі плылі.

Мы ў той час на канікулах з ёю былі.

У той час палюбіў хмаркі я ў сіняве

I касынку чырвоную на галаве,

Камсамольскі значок: сцяг i літары «КІМ»,

Комсамольскае сэрца пад значком баявым.

Шмат за лета схадзілі мы з ёю дарог,

Але ў тым, што люблю, я прызнацца не мог.

– Слухай... – раптам пачну...

Ды яна як зірне

Строга гэтак, што слоў

Не хапае ў мяне,

Сэрца сціснецца ў грудзях

I думка мільгне:

«Пачакаю, а што,

Як адкажа, што «не»...

Па лясной непралазнай хадзілі глушы,

На Ілью пабывалі з ёй на кірмашы,

Сямігодку таксама наведалі з ёй –

Наша школа здалася нам,

помню, малой I малым здаўся сад,

i малым – школьны двор...

Там пачулі мы: школьны дружбак наш памёр.

Ці-ж паверыць такой навіне мы маглі?

К першай нашай магілцы мы з ёю прыйшлі.

Так... памёр ён вясной, як рунелі палі.

Як таварыш наш школьны вясною ўміраў:

– Пахавайце без крыжа... – бацькам наказаў.

I ў баку ад крыжоў, на гары ля сасны,

Як прасіў, так яго пахавалі яны.

Помнік з дошак i фото ў акенцы за шклом

Не замокне пад снегам яно, пад дажджом.

На тым помніку простым – вянкі, дзераза...

На магілку дзявочая ўпала сляза.

Вечарэла. Плылі туманы з паплавоў.

Начаваць мы пайшлі да ягоных бацькоў.

Я не знаю, чаму

Думка склалася ў ix,

Што яна мне – нявеста,

Што я ёй – жаніх,

Толькі нас сустракалі,

Нібы маладых.

На куце нас саджалі,

Як родных зусім,

Частаваць частавалі

Найлепшым усім,

Слалі спаць нам у клеці

На ложку адным,

Мы заснулі, як дзеці,

Сном моцным на ім.

Моцным сном мы заснулі.

Але раніцой

Сапраўды быццам сталі

Мы іншымі з ёй.

Быццам стаў я ёй,

З клопату добрых людзей,

Сапраўды даражэй,

А яна мне – бліжэй.

Мне з вачэй яе чорных

Свяцілі агні

Большай дружбы,

Даверлівасці, цеплыні.

Як дамоў паўз магілку ішлі на зары,

Песню «Смела, таварышы...» пелі сябры.

– Спі, наш школьны таварыш,

Ідзём мы. Бывай.

Нас за песню бадзёрую

Не дакарай.

Мы з твайго пакалення,

З кагорты байцоў,

Ні на хвілю не можам

Мы вешаць галоў.

Нас чакаюць

Вялікія справы ў жыцці,

Трэба ўперад ісці,

Толькі ўперад ісці!

**3**

Дарам Бесядзь сем раз пераходзіў я ўброд:

Не прызнаўся... Прызнацца рашыў ёй праз год.

Хутка год прамінуў. Я прыехаў дамоў.

Загарэлася ў небе Канікула зноў.

Я спяшаўся – пара мне прызнацца як след.

I здарылася так, што якраз мой сусед

Браў дзяўчыну з-за Бесядзі, з той стараны,

Што вяселле якраз зачыналі яны.

На калёсы я сеў... Зазвінелі званкі,

Зазвінелі званкі, заспявалі дружкі,

Паімчаліся коні – э-гей!.. – да ракі.

Пры агні ды на ўзлессі, пасля першака,

Добра песня спяваецца пра Ермака.

Пасля трэцяе шклянкі не цяжка ўявіць,

Што на месцы зямля сапраўды не стаіць.

Выйдзі ў поплаў – i стане яна караблём,

Хмаркі – ветразямі, а ты сам – мараком.

Кідаць будзе цябе ад куста да куста,

Нібы ў шторм марака ад барта да барта.

I сабе цябе з ног, стане палубай – луг.

Ты за купіну ўчэпішся, нібы за круг.

Разам з пушчай, з красой паплавоў i палян

Ты да любай імчыш... Што табе акіян?

Не збаішся ты бур на сваім караблі...

Раніцою мяне пад капою знайшлі.

Я абтрос з сябе сена, памыўся хутчэй,

Сеў на воз... пакаціліся колы далей.

Што ні мост, ні равок – мне бліжэй i бліжэй,

Што ні крок, што ні крок б'ецца сэрца гучней,

Б'ецца сэрца гучней, што ні мост, ні равок.

На калёсах са мной ехаў хлопчык Змітрок –

Меншы брат жаніха. Сам не знаю чаму,

Я ўвесь час гаварыў: – Злезем разам... – яму.

Штосьці нат абяцаў. Прамінулі ўжо лес.

Вось i ганак. Я злез. I Змітрок ca мной злез.

Сціхлі ў далях званкі.

Сонца яркі прамень

Вокны ёй залаціў.

. . . . . . . . . . . . . . . . . . . . . . . .

– Добры дзень.

– Добры дзень.

. . . . . . . . . . . . . . . . . . . . . . . .

Яна скончыла сёлета

Свой інстытут,

I нядоўга зусім

У гасцях будзе тут.

На Далёкі Усход

Трэба ёй ад'язджаць,

На Усход на Далёкі –

Дзяцей навучаць.

Я зрабіў прапанову прайсціся ў лясок,

У той самы, што летась хадзілі, лясок,

Покуль снеданне ў хаце чакае Змітрок.

– А навошта? За чым?.. – Павяла ў агарод,

Там, чужыя нібы, ля пчаліных калод,

Пастаялі мы з ёй, падзівілі народ.

– На Далёкі Усход?

– На Далёкі Усход.

– Едзеш?

– Еду.

З кароткіх адказаў такіх

Зразумеў – ёй не трэба

Прызнанняў маіх.

Змітрака я паклікаў.

Мы выйшлі з сяла

Нечакана. Яна нас

Крыху правяла.

– Будзь шчасліва.

– Бывай.

Ліхам не памінай... –

I пайшла цвёрдым крокам дамоў.

– Пачакай...

Сваё фото па пошце

Прышлі на ўспамін.

– Я прышлю...

I касынка яе між галін

Знікла ў момант.

Застаўся я ў лесе адзін.

Я не верыў: так хутка?

Няўжо назусім?

Гэты міг раптам здаўся мне

Страшным такім,

Што я крыкнуў: – Алеся!..

Не знаю зачым.

Я паклікаў яшчэ.

Бор застаўся глухім.

Але шэптам далёкім,

Трывожным, чужым

Ён сцвярджаў: «Назусім,

Назусім, назусім»...

Мы з дарогі сышлі

На зялёны грудок.

Там я ўпаў на траву.

Мне-ж расказваў Змітрок:

«Як пайшлі ў агарод вы,

Я сеў пры акне...

Маці скардзілася

Суседцы пры мне:

– Я Алесі кажу –

Хлопец ён хоць куды.

За цябе маладзейшы? –

Такое бяды:

Пачакаеш яго – два гады,

Тры гады,

Пачакаеш, як скончыць

Вучобу, тады

І вяселле...

Куды табе ехаць? Куды?

* А яна?

– Тое самае:

Позна цяпер,

Я другога люблю...

– Хто-ж такі?

– Ін-жы-нер...

– Дык-жа добры, – суседка ёй, –

Будзе ў вас зяць,

Яна шчасце знайшла...

– А ці варта шукаць?

Калі лёгкае шчасце,

То, кажуць, яно

Не трывалае шчасце.

– Там будзе відно.

– Ад дабра не шукаюць,

Суседка, дабра,

Не шукаць, здабываць

Трэба шчасце, сястра»...

\*

Пыл узняўся бялюткай сцяной з-за бугра.

Зазвінелі званкі, загрымелі масткі.

– Гэй, сядай, падвязём!..– закрычалі дружкі.

Вёз у родны калгас свой нявесту жаніх,

На калёсах вясельных, на конях ліхіх.

Сеў Змітрок побач з братам сваім – жаніхом.

Я-ж пайшоў за вяселлем памалу, з кійком.

**4**

Як дадому прыйшоў, то збірацца пачаў

У дарогу i я – да вучобы, да спраў.

– У паход!.. – пакідаў я з такім пачуццём

Край лясны, з маім першым каханнем, як дом.

– У паход! – вось чаму

Перад тым, як пайсці,

Я падумаў: што лішнім

Мне будзе ў пуці?

Перш за ўсё, як зусім

Непатрэбную рэч,

Жаль, што сэрца сціскаў мне,

Адкінуў я прэч.

Ад Алесі лісты,

Што чытаў, што бярог,

Я спаліў, бо далей іх

Чытаць я не мог.

Так сабраўся ў паход я.

Ісці быў гатоў...

Тут апошні багаж

Ад Алесі прыйшоў. –

Фотаздымак... Сваёю

Рукою на ім напісала яна:

«На ўспамін аб былым».

Фотаздымак без жалю,

Без пісьмаў, адзін,

Можна ўзяць у дарогу,

Як лёгкі ўспамін.

Будзе ён гаварыць мне

Аб светлай вясне,

Будзе зваць у паходзе

Наперад мяне.

Моўчкі я, пакідаючы

Любы свой кут,

Каля гаю, на пні,

Пасядзеў пяць мінут.

Вось устаў, азірнуўся.

А мо што забыў?

Можа з пісьмамі, з жалем

Тут шчасце спаліў?

Але не, не патрэбны

Hi пісьмы, ні жаль.

Шчасце ўперадзе ўсё,

Азарае мне даль.

Толькі трэба яго

Не шукаць, не лавіць,

Трэба шчасце ў суровым

Змаганні здабыць.

Шчасце ў працы, у светлым

Здзяйсненні надзей,

Шчасце ў тым, каб змагацца

За шчасце людзей.

Не жадаю я лёгкай

Удачы ў жыцці...

Трэба ўперад ісці,

Толькі ўперад ісці!

\*

Вось i ўсё. Не, не ўсё. Праз чатыры гады

Мне прыйшло – гасцяваў у бацькоў я тады –

Ад Алесі пісьмо: «Помніш, дружа, той год,

Калі ехала я на Далёкі Усход...

Я кахала тады, быў жаніх у мяне.

Што-ж, вітаю з вяселлем, – ты скажаш. – Ды не!..

Хоць была ў нас i згода, i свацця, i сват,

Ды паехаць са мной жаніха Наркамат

Не пусціў... Вось табе i вяселлю адклад.

Разлучылі мяне з ім не тысячы вёрст,

Штосьці большае... Я – камсамольскі свой пост

Не пакінула, ён – не пакінуў сваёй

Службы ў цэнтры, кватэры, а гэтай вясной

Ажаніўся, вядомая рэч, на другой.

Хутка скончыцца тэрмін работы маёй

На Далёкім Усходзе... Паеду дамоў.

Як хацелася-б школьных пабачыць сяброў.

Дзе цяпер ні жывуць толькі нашы сябры –

На Турксібе, на Волзе i на Дняпры...»

Я паслаў ёй кароткі i сціслы адказ:

«Прыязджай, будзеш госцяй жаданай у нас

Прыязджай, я чакаю…»

Алеся, аднак,

Не наведалася, напісаўшы мне так:

«Дзякуй, што адказаў, хоць i рэхам глухім...

Хопіць сілы мне справіцца з горам сваім,

Час i праца найлепш дапамогуць мне ў тым…

Пасылаюць мяне на Урал працаваць...»

Я хацеў адказаць.

А куды адказаць?..

Не дакорам хацеў

Адказаць на дакор,

А спытаць: «Ці ты помніш,

Алеся, той бор,

Дзе я клікаў цябе,

А ты моўчкі пайшла,

Адазвацца, хоць блізка была,

Не змагла?

Дык хіба, жаль пазбыўшы,

Пазбыўшы тугу,

Іншым рэхам табе

Адазвацца магу

Я з адлегласці

У чатыры гады?..»

Так хацеў напісаць,

Ды не ведаў, куды.

**5**

Шляхам тым, дзе не быў васемнаццаць гадоў,

Зноў, як некалі, я з хваляваннем ішоў.

Біты шлях, пыльны шлях.

Ноч, як звон, без расы.

Па баках – то лясы, а то зноў – каласы.

Я прыйшоў. Вось той ганак, той ганак, той дом,

Тое-ж прасла. Рабіны пад тым-жа акном.

Падраслі – не пазнаць.

Сонца першы прамень

Вокны ўжо залаціў.

. . . . . . . . . . . . . . . . . . . .

– Добры дзень.

– Добры дзень.

. . . . . . . . . . . . . . . . . . . .

Гэта маці. Стаяў

Я запылены ўвесь

Перад ёй i чакаў... Ці пазнае?

– Алесь!..

I заплакала... Я не распытваў – сама

Маці ўсё расказала:

– Алесі-ж няма...

\*

– У мяне ў сорак першым гасціла яна,

Тут яе, на радзіме, застала вайна.

Навакол нас лясы – партызанскі раён.

Ну, вядома, Алеся – у лес, з першых дзён.

На чыгунку хадзіла ўзрываць эшалон

Ды натрапіла раз на варожы заслон...

Уцякала, адстрэльвалася, наўздагон

Аўтаматы страчылі ў світальнай імгле.

Цэлы дзень я спакою не знала ў сяле.

Ноч настала.

Я толькі прылегла, як мне

Падалося, што нехта стаіць пры акне.

Падыходжу: Алеся!..

Глядзіць у акно,

А ўся белая, белая, як палатно.

З лесу, раненая, прыпаўзла да сяла,

Да сваіх... Тут памерла, крывёю сышла.

Пахавана над Бесяддзю на кургане.

Тую ноч не забуду ніколі я, не!..

Як хацелася жыць ёй! –

Яна ў забыцці

Гаварыла ўвесь час аб жыцці, аб жыцці,

Вольнай родную бачыць хацела зямлю...

То хацела ісці на кірмаш на Ілью,

То на сход камсамольскі, на першы свой сход,

То са смехам раку пераходзіла ўброд,

То змаўкала раптоўна...

Здавалася ёй,

Нехта кліча: –Алеся! –ў бары за сцяной.

\*

Я не вытрымаў. Выбег.

Што гэта са мной?

\*

Бор за домам падрос, стаў цяпер векавым.

Гэта тут развітаўся я з ёй назусім.

Прад вачыма плывуць, як жывыя, ізноў

Усе сустрэчы мае... усе словы з лістоў. –

Думаў я, што даўно спапяліў ix агонь,

А яны б'юць мне ў сэрца, штурхаюць у скронь.

Мне здавалася, я ўжо даўно ix забыў,

А я першай любоўю люблю, як любіў, –

I хмарынку бялявую у сіняве,

I касынку чырвоную на галаве,

Камсамольскі значок: сцяг i літары «KIM»,

Комсамольскае сэрца пад значком баявым.

**6**

Сёння полем, дзе быў партызанскі раён,

Самаходны камбайн гоніць жытні загон.

На камбайне дзяўчына жне жыта з відна.

У такой, як Алеся, касынцы яна.

У чырвонай касынцы, прыкметнай здалёк,

На грудзях баявы камсамольскі значок.

Славіць песняй сваёй у палях залатых

I загінуўшых справы i справы жывых.

А з капніцеля, ды на ўвесь край на лясны

Пасабляюць ёй пець хлапчукі-таптуны,

Грузавік пад'язджае, ідзе бок у бок,

Ускідае камбайн, адчыніўшы латок,

На яго свой цяжар – поўны бункер зярнят,

Нібы дзядзьку на плечы пудоў шэсцьдзесят.

Грузавік, як жывы, уздыхае, сапе,

I, падкінуўшы ношу, нясе на сабе.

На камбайне сяджу за шчытком ветравым.

Жыта боль закалыхвае шумам марскім.

Закалыхвае боль, закалыхвае жаль.

А дзяўчына вядзе карабель свой між хваль,

Карабель свой вядзе ў залацістую даль.

Разам з ёй слаўлю песняй разумную сталь.

Слаўлю мірную сталь СССР, па якой

Льюцца ў бункер зярняты шумлівай ракой.

Праклінаю фашысцкую сталь, па якой

Тут нядаўна кроў наша лілася ракой.

Праклінаю сталь смерці, што косіць, не жне,

Сталь, якую ўвесь свет сёння гучна кляне.

. . . . . . . . . . . . . . . . . . . . . .

Карабель наш магутны нырае між хваль.

Слаўлю сталь СССР, слаўлю мірную сталь!

**7**

Не наведаць не мог я таго кургана,

Дзе сябрамі ў вайну пахавана яна.

Пад густым, пад зялёным сасновым шатром –

Помнік з дошак i фото ў акенцы за шклом,

A ні сонцам не кранутае, ні дажджом.

Як жывая – глядзіць на лугі, на раку,

У кубанцы мужчынскай, у кажушку, –

Просты, поўны рашучае сілы пагляд,

Лента цераз плячо, на грудзях аўтамат –

Рэволюцыі непераможны салдат.

А навокал жывыя вянкі – колькі ix? –

З кветак розных: лясных, лугавых, палявых,

Акуратна пакладзеныя на траву...

Я ў жалобе схіляю сваю галаву.

Потым, вокам акінуўшы ціхі курган,

Гавару я ад імені тых партызан,

Што хавалі яе, ад сяброў баявых,

Што былі тутi што не былі – ад усіх,

З кім ішла яна шляхам адзіным, ад тых,

Што цяпер адбудоўваюць родны свой край:

– Спі спакойна, таварыш.

Ідзём мы. Бывай.

Мы не хілім галоў,

Шчыльна стаўшы ў рады.

У смяротныя бітвы

Вадзіла заўжды

Нас не толькі нянавісць,

Вадзіла любоў

Да Радзімы, да працы,

Да нашых сяброў.

І сягоння вядзе нас

Наперад ізноў

Прага працы, любоў,

Наша юная кроў.

Пакаленне, з якім

Вырасталі мы ўсе,

Сёння ў свеце

Галоўную службу нясе.

Шмат яшчэ перашкод

І нягод на пуці.

Трэба ўперад ісці,

Толькі ўперад ісці.

Вечар. Зоры мігцяць.

Пакідаю курган.

Чутна рэха ў бары – то іграе баян.

Вальс іграе баян на гары за ракой.

Весяляцца студэнты пад зоркай сваёй.

Але хутка нікога не будзе з ix тут,

Ix чакае дарога, Масква, інстытут,

Мінск, Баку, што ўжо сняцца настойліва ім...

Хутка згасне Канікула ў небе начным.

Згасне хутка Канікула?

Што-ж, не шкада, –

Там, дзе стрымана моцнай плацінай вада,

Сёння новую яркую зорку сваю

Запалілі яны, я ёй славу пяю.

Не згасае ні ўвосень яна, ні зімой,

Днём таксама, як ноччу, гарыць над зямлёй.

Што-ж, спявайце, сябры,

На высокай гары,

Каб чуваць былі песні

Далека ў бары,

Вы спявайце, гуляйце

Да самай зары,

У жыцці весялейшай

Не будзе пары.

Да шчакі прытуляйцеся

Шчыльна шчакой,

Да рукі дакранайцеся

Ціха рукой,

Гаварыце ўсю праўду

Сардэчную ёй

Пад шчасліваю зоркай,

Пад зоркай сваёй.

Бесядзь я перайшоў.

Просіць сэрца дарог.

Быццам пераступіў я бацькоўскі парог,

Як марак, што спяшаецца на параход,

Як пілот, што спяшаецца на самалёт,

Як камбайнер, які выязджае ў палі,

Як салдат, што ў суровы выходзіць паход,

У змаганне за шчасце i мір на зямлі...

Як марак, як пілот, як камбайнер, салдат.

Толькі ўперад i ўперад, ні крону назад!

*1950 г.*